Peter Davison

Peter Davison (født 13. april 1951 i Streatham  i London, England) er en skuespiller, som er mest kjent for å ha spilt Tristan Farnon i TV-serien basert på James Herriots All Creatures Great and Small og som den femte Doktoren i Doctor Who.

Davison ble født Peter Moffett, men skiftet navn til Peter Davison fordi hans opprinnelige navn var likt Peter Moffatt, som var navnet på en annen skuespiller og også en regissør som Davison har jobbet med. Davisons far var en elektroingeniør som opprinnelig var fra Guyana. Davison studerte ved Central School of Speech and Drama. Han var med i flere teateroppsetninger og hadde mindre roller i TV-serier før han fikk sitt store gjennombrudd i 1978 som veterinæren Tristan Farnon i All Creatures Great and Small. Han giftet seg med den amerikanske skuespillerinnen Sandra Dickinson samme året og de skilte seg i 1994. Han og Dickinson hadde tidligere spilt sammen i en episode av The Tomorrow People (1975) og de hadde også komponert kjenningsmelodien til Button Moon, et barneprogram som ble vist på 1980-tallet. Han dukket opp sammen med Dickinson som dagens måltid i TV-serien basert på Haikerens guide til galaksen (1981). Produsentene syntes det var humoristisk at noen som var kjent for å spille en veterinær spilte en ku. Davison var også med i noen britiske komiserier, inkludert Holding the Fort, Sink or Swim og Ain't Misbehavin'.

I 1981 undertegnet Davison en tre-årig kontrakt for å spille Doktoren i Doctor Who. Han tok over rollen etter at Tom Baker sluttet i serien. Davison debuterte i den siste scenen av Logopolis. Han var da 29 år gammel og den yngste skuespilleren som hadde spilt Doktoren. Å få tak i en så høyprofilert skuespiller som Davison var et like stort kupp for produsentene som det var for Davison å få rollen. Han fornyet dog ikke kontrakten sin fordi han var redd for at han etterpå bare ville bli tilbudt de samme rollene. Patrick Troughton (som hadde spilt den andre Doktoren) hadde visstnok anbefalt at han skulle forlate rollen etter tre år, slik som Troughton selv gjorde.

Det var ikke før i 1986 at Davison fikk en ny rolle i en populær serie. Han spilte doktor Stephen Daker, den troskyldige helten i A Very Peculiar Practice, som ble skrevet av  Andrew Davies. Det surrealistiske komedie-dramet ble flere år senere gjenopplivet og døpt om til A Very Polish Practice. Davison hadde også hovedrollen i Campion, en seri basert på mordmysteriene skrevet av Margery Allingham. Disse seriene og anledningen til å spille Tristan igjen i 1985 og 1990 gjorde at Davison hadde full timeplan frem til begynnelsen av 1990-tallet da han gradvis forsvant fra offentlighetens søkelys. Han fortsatte med å dukke opp på TV fra tid til annen og han spilte også hovedrollen i Harnessing Peacocks i 1992 og han dukket opp i den amerikanske TV-serien Magnum, P.I.. Det var ikke før år 2000 at han fikk en ny, stor rolle, denne gangen som David Braithwaite i At Home with the Braithwaites.

På 1990-tallet spilte Davison også i flere hørespill på radio, inkludert Change at Oglethorpe (1995) og Minor Adjustment (1996). I 1998 var han med i BBC Radio 4s komedie-drama King Street Junior. Han spilte læreren Eric Brown, men han forlot serien etter en stund og ble byttet ut med Karl Howman. I 1999 spilte han en overlærer i TV-serien Hope and Glory. Han har også vært med i seriene The Last Detective og Distant Shores. I sistnevnte spilte han tilfeldigvis også en doktor. I 2006 spilte han professor George Huntler i The Complete Guide to Parenting.

Davison spilte Doktoren igjen i veldedighetsspesialen Dimensions in Time fra 1993. Han har også spilt rollen i flere hørespill fra Big Finish Productions.

Davison gjorde en gjesteopptreden i den første episoden av den andre sesongen av BBC Radio 4s science ficion-serie Nebulous, som ble kringkastet i april 2006.

Davison fikk en datter med Dickinson, Georgia Moffett, som er en skuespillerinne. Hun prøvespilte for rollen som Rose Tyler, Doktorens første følgesvenn da Doctor Who gjenoppstod i 2005. Rollen gikk til Billie Piper, men Georgia Moffett fikk senere rollen som doktorens datter, Jenny. Davison har også to andre barn med sin nåværende kone, Elizabeth Morton.

Referanser

Eksterne lenker 
 
  Violence & Vulnerability - Artikkel om Peter Davison hos Kasterborous.com

Engelske skuespillere
Skuespillere i Doctor Who
Personer fra London